**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Brumbassen**  Uanmeldt tilsyn d. 4. december 2023  Anmeldt tilsyn d. 24.01.2024  Deadline for handleplan: d. 28.02.2024 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis:**  **Forord:**  I vuggestuen er der etableret tydelige legezoner med relevant legetøj, som børnene let kan aflæse. Børnene leger koncentreret, relevant og fordybet i lang tid i forhold til deres alder. Der observeres relevante og engagerende vokseninitierede aktiviteter, eksempelvis modellervoks, sanglege med konkreter og sanghæfter og rollelege med dukker og andet med aktiv voksendeltagelse. Der er indbydende små afgrænsede legezoner, for eksempel læsekroge med madrasser, belysning, tæpper og puder samt velholdte bøger i børnehøjde, dukkekroge med køkken, bad, senge, dukker, tøj med mere. Personalet agerer nærværende i øjenhøjde med børnene, de afstemmer sig efter børnenes interesser og initiativer, de udvider børnenes udspil med mange turtagninger og god øjenkontakt, og de deler sig op i mindre grupper. Der observeres en fredelig og fordybet stemning. Personalet sætter ord på deres egne og børnenes handlinger og initiativer, de følger børnenes spor, og placerer sig fysisk relevant på gulvet, således at de kan imødekomme børnenes behov bedst muligt. Personalet deltager aktivt i børnenes lege og aktiviteter, er optagede af at følge børnenes initiativer og forstå og oversætte deres intentioner på måder, som understøtter børnenes relationer med hinanden. Personalet er nærværende, imødekommende, smilende og rolige, og de tager udgangspunkt i børnenes ytringer og input.  I børnehaven igangsætter personalet ligeledes mange aktiviteter, og de deltager ligeledes aktivt sammen med børnene. Der sættes relevante lege i gang, eksempelvis magnetklodser, plus-plusser, tegning, papirfoldning, puslespil, leg med biler, rolleleg med figurer og huse, huler med videre.  Der konstateres et højt støjniveau i børnehaven. Børnene leger forskellige typer af leg meget tæt op ad hinanden og kommer derfor til at forstyrre hinandens lege, vælte hinandens tårne af klodser med videre. Der ses også en del eksempler på, at børn leger alene i den ene del af stuen, og her opstår en del konflikter, som personalet først får kendskab til, når de er eskaleret, og børnene selv går ind til de voksne. Der skal arbejdes med kontinuerlig og rammesat opdeling i mindre børnegrupper med tæt voksendeltagelse med henblik på at give børnene den hjælp til at forstå hinandens udspil og hensigter, som de har behov for.  I børnehaven skal der arbejdes på overgangene i hverdagens rutiner. Der skal arbejdes med organiseringen i overgangen fra frokost til garderobe og legeplads, hvor for mange børn og for få voksne er samlet i garderoben. Det observeres, at mange børn venter længe på at få hjælp med overtøjet, og for mange børn venter på at komme udenfor, når de er klar. Idet for mange børn er i garderoben samtidig, opstår der en del konflikter, som børnene ikke får hjælp til. De børn, som ikke påkalder sig opmærksomhed, overses – de venter længe med overtøjet på, inden de går på legepladsen.  Der observeres en del konflikter mellem børnene i børnehaven. Personalet reagerer venligt og giver trøst og rolige snakke, men de kommer på bagkant og får ikke øje på, hvor konflikterne starter, og nogle børn får ikke den hjælp, de har behov for, for at få deltagelsesmuligheder og adgang til lege og aktiviteter med de andre børn. Nogle børn søger meget kontakt med de voksne, og de får ofte brug for trøst og hjælp. De modtager den trøst, de har behov for, men personalet får ikke i tilstrækkelig grad gået foran, inviteret dem ind i gode lege eller udvidet og udfordret legene og aktiviteterne på måder, som giver børnene bedre deltagelsesmuligheder, og dermed får børnene behov for fortsat og gentagende voksenkontakt.  Der skal arbejdes med at dele børnene op i mindre grupper samt forberede og gennemtænke de pædagogiske intentioner med de vokseninitierede aktiviteter, inden de sættes i værk – med fokus på børneperspektivet, understøttelse af børnenes sociale relationer med hinanden samt deres deltagelsesmuligheder. Der er behov for kontinuerlige invitationer til bestemte aktiviteter og lege for børn i udsatte positioner, så personalet ikke kun reagerer på konflikterne, men i højere grad forebygger dem. Det faste personale skal i højere grad instruere og vejlede vikarer til konkrete handlemuligheder og positioneringer i løbet af dagen, så de i højere grad bidrager til, at de pædagogiske organiseringer i mindre børnegrupper gennemføres og fastholdes. Vikarer har behov for tydelig rammesætning, og det er det faste personale, der kender børnegruppens behov og dermed kan rammesætte aktiviteter i små børnegrupper med tæt voksenkontakt, så børnene får den hjælp, de har brug for til at kunne forstå hinandens signaler og hensigter. Der er igennem dagen en del ubenyttede rum (et værksted, et sprogrum, et personalerum m.v.), som skal i brug for at nedbringe støjniveauet og konfliktniveauet i børnehavens børnegrupper.  I vuggestuen – især på Bamsestuen - er der etableret inspirerende legezoner, der tydeligt inviterer til specifikke lege og aktiviteter med relevant legetøj, visuel understøttelse og afgrænsede overskuelige læringsmiljøer. Denne indsats skal udbredes til resten af Brumbassen, hvor de fysiske læringsmiljøer ikke fremstår lige så veletablerede. Her skal etableres mere tydelige lege- og læringsmiljøer med visuel understøttelse, så børnene lettere kan aflæse, hvilke typer af lege og aktiviteter, rummene inviterer til. Der er behov for tydelige tematiseringer og adgang til forskellige legeformer, herunder både rolleleg, regelleg, konstruktionsleg og fysisk udfoldelse. Indretning af læringsmiljøet skal afspejle børnegruppens aktuelle behov og interesser og derfor løbende justeres herefter.  Der er i hele Brumbassen pyntet op til jul med lyskæder, julemænd, snemænd, rensdyr, juletræer og en kamin med ild af pap. På trods af, at bygningen er gammel og slidt, er der dermed skabt en indbydende, hyggelig og æstetisk varm stemning.  **Konklusion:**  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  Personalet imødekommer børnene og er i aktivitet sammen med dem, men de får ikke altid grebet de børn, som mangler deltagelsesmuligheder.  I børnehaven skal der arbejdes med faciliteringen af lege og aktiviteter med fokus på at nedbringe konflikter mellem børnene, og der skal arbejdes i mindre børnegrupper med tæt voksenhjælp til at udvide børnenes lege og inddrage alle børn i børnefællesskabet, med særlig fokus på børn i udsatte positioner.  **Socio-emotionel udvikling:**  Pædagogerne hjælper børnene med at falde til ro, hvis de er følelsesmæssigt oprevne, og de rummer og accepterer børnenes følelser. De viser, at de har forstået børnenes udtryk i overensstemmelse med børnenes faktiske udtryk.  De sætter ofte ord på børnenes følelser, bekræfter deres oplevelser og viser dermed, om de har forstået børnene korrekt. De er ofte sammen med børnene om det fælles tredje.  Der er i børnehaven behov for at arbejde mere fokuseret med at understøtte børnenes indbyrdes relationer og hjælpe alle børnene med at blive inddraget i det sociale fællesskab.  **Demokrati og deltagelse:**  Børnene har indflydelse på, hvem de vil lege med og lyttes på i aktiviteterne, men der er behov for at arbejde med faciliteringen og forberedelsen af de vokseninitierede aktiviteter i et børneperspektiv.  **Delkonklusion:**  Resultatet dækker over variation mellem stuerne og særligt mellem vuggestuen og børnehaven som beskrevet ovenfor.  Observationerne foretaget på det uanmeldte tilsyn viser en score i KIDS, der i forhold til **leg og aktivitet** og **demokrati og deltagelse** samt **socio-emotionel udvikling** ligger i **den højeste ende af tilstrækkelig kvalitet.** |
| **Pædagogandel:**  Pædagogandelen skal være på 72,5% - dog højere i dagtilbud med specialgrupper, som Brumbassen har.  Ledelsen oplyser, at den aktuelle pædagogandel ved det anmeldte tilsyn er 78%. Brumbassen lever dermed op til den fastsatte pædagogandel og er kontinuerligt opmærksom herpå. |
| **Sygefravær:**  Dataindsamling: Data fra kommunens HR-statistik (Fravær - Måltal) Opgørelse fra 1. november 2022 -31. oktober 2023.  I perioden har Børnehuset Brumbassen et gennemsnitligt sygefravær på 31,2 dage pr. fuldtidsmedarbejder, og børnehuset ligger dermed over sit måltal på max. 18,7 sygedage. pr. medarbejder om året.  Servicetabet er i nuværende periode 3,5 hvilket betyder, at der i gennemsnit er 3,5 medarbejdere sygemeldt om dagen.  Delkonklusion: Sygefraværet i Børnehuset Brumbassen er steget sammenlignet med 2022, og ligger højere end institutionens måltal. Derfor er der brug for et ledelsesmæssigt fokus på at nedbringe sygefraværet.  Ledelsen oplyser, at resultatet dækker over et højt sygefravær hos medarbejdere, som ikke længere er ansat samt nu overstået langtidssygdom i det faste personale. Ledelsen oplyser, at der gennemføres sygefraværssamtaler og individuelle aftaler om tilbagevending med alle medarbejdere og arbejdes bevidst med sygefraværet. |
| **Personaleomsætning:**  Dataindsamling: Data fra kommunens HR-statistik (Personaleomsætning) Opgørelse fra 1. november 2022 – 31. oktober 2023.  Data viser, at personaleomsætningen for perioden er 63,5 %, hvor 20 har fratrådt sin stilling og 21 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ høj personaleomsætning for perioden. Der bør fortsat være opmærksomhed på at skabe kontinuitet for børnegruppen og bl.a. understøtte, at der er fast pædagogisk personale på alle stuer.  Ledelsen oplyser, at der har været stor udskiftning i personalegruppen i specialgruppen, og at der nu er taget forskellige tiltag for at skabe stabilitet dernede, herunder at pædagogernes TR og souschefen har faste timer derinde.  Ledelsen oplyser, at der arbejdes med onboarding af nye medarbejdere for at sikre en god opstart. |
| **Pædagogisk læreplan:**  Det drøftes på det anmeldte tilsyn, at ”Handleplan for læringsmiljøet” på baggrund af tilsynet skal indarbejdes i arbejdet med den pædagogiske læreplan, så der ikke bliver tale om flere parallelle udviklingsprojekter, men en samlet rød tråd. Dette kan blandt andet gøres ved at arbejde med et særligt fokus på et fælles børnesyn i hele huset. |
| **Handleplan for læringsmiljøet:**  På det anmeldte tilsynsmøde bliver tilsynsførende, lederen og MED-udvalget enige om, hvad handleplanen for årets tilsyn skal fokuseres omkring.  Der skal arbejdes med at dele børnene op i mindre grupper ved aktiv brug af alle rum i huset. Der skal arbejdes med at forberede og gennemtænke de pædagogiske intentioner med de vokseninitierede aktiviteter, inden de sættes i værk – med fokus på børneperspektivet, understøttelse af børnenes sociale relationer med hinanden samt deres deltagelsesmuligheder.  Der skal arbejdes med fælles aftaler omkring overgangene i den pædagogiske praksis (i første omgang garderoben).  Handleplanen kan med fordel tage udgangspunkt i et arbejde med børneperspektiver, som både kan give anledning til nye faglige refleksioner omkring børnenes deltagelsesmuligheder, børn i udsatte positioner, personalets facilitering af aktiviteter samt den fysiske indretning af Brumbassens læringsmiljøer, herunder etablering af tydelige legezoner.  Fremsendt til inspiration er Danmarks Evalueringsinstituts temahæfte ”Børneperspektiver”. |